Haigekassa ravimite 50% soodustusega loetelu täiendatakse 25 ravimpreparaadiga, soodustusmääraga 75% lisatakse 36 ravimpreparaati.    50% soodustusega ravimite hulka lisatakse depressiooni, kõrge vererõhu, südamepuudulikkuse ja bronhiaalastma raviks, samuti ravimid viljatuse raviks naistel ja valu vaigistamiseks.    Soodustuse määraga 75% lisatakse 36 ravimpreparaati kõrge vererõhu ja  südamepuudulikkuse raviks, haavandtõve raviks, organismi immuunvastuse vähendamiseks erinevate immuunpatoloogiate korral jne.    Ravimite loetellu soodustuse määraga 100% lisatakse 11 ravimpreparaati, seal hulgas epilepsia ravis kasutatav preparaat, preparaat organismi immuunvastuse vähendamiseks erinevate immuunpatoloogiate korral ning ravim skisofreenia näidustusel kasutamiseks.    Haigekassa ravimite loetelust arvatakse välja käsimüügiravimitena müüdavad diklofenakki sisaldavad pindmised 1%  ravimvormid (valuvaigistava toimega salvid, geelid) ning levonorgestreeli sisaldavad rasestumisvastased tabletid (nn SOS pillid). Laiendatakse vähiravis kasutatavate valuvaigistavate plaastrite väljakirjutamise piirangut  esmaste retseptide väljakirjutamise õigus jääb onkoloogile, hematoloogile, anestesioloogile või vähiliidu koduse toetusravi arstile kuid järgmisi 100 %-lise soodustusega retsepte võib kirjutada ka patsiendi perearst.    Loetelu muudatustega paranevad nii ravimite kättesaadavus kui ka  arstide ja patsientide valikuvõimalused ravimite kasutamisel. Ravimite loetelu muudatustest lähtuvalt on prognoositav lisakulu ravikindlustuse eelarvele kuni 3 miljonit krooni käesoleval aastal.    Ravimite loetelu täiendatakse 10 uue piirhinnagrupiga (ramipriil, ramipriil+hüdroklorotiasiid, asatiopriin, okskarbasepiin, tsüklofosfamiid, beklometasoon, salbutamool, multi-ensüümid, valproehape ja risperidoon), mis tekkisid geneeriliste ravimpreparaatide lisandumisel ravimite loetellu. Selle tulemusel  võivad tõusta patsientide jaoks mõnede originaalravimite hinnad, kuid igas toimeainegrupis jäävad üks või kaks ravimpreparaati allapoole piirhinda.    Piirhindade lisamisega luuakse eeldused haigekassa ravimhüvitiste kulude eelarve paremaks planeerimiseks.    Muudatused jõustuvad 1. aprillist.    EPL